長沙贈高年陳氏母子
作者：真德秀
朝代：宋

paragraphs: 陳氏春秋一百一，兒女年皆過七十。
一門慈孝更雍愉，四老真堪入畫圖。
長官申聞太守喜，召至階庭加盛禮。
老萊綵服作兒啼，今視古人更過之。
老萊一身娛戲耳，况有三兒奉甘旨。
人言潭俗不古如，君看此事天下無。
一門高壽何由得，慈孝之人天所惜。
我願湘民胥傚之，從此九州皆壽域。